b'\n_START_ARTICLE_\nPromiskuiteet\n_START_PARAGRAPH_\nPromiskuiteet on inimese seksuaalk\xc3\xa4itumises komme pidada sagedasi seksuaalsuhteid eri partneritega. Seda terminit kasutatakse sageli hukkam\xc3\xb5istvalt, eriti konservatiivses ideoloogias, mille j\xc3\xa4rgi ideaaliks on traditsiooniline Euroopa peremudel ja pikaajalised kahepoolsed, teisi partnereid v\xc3\xa4listavad seksuaalsuhted. T\xc3\xbc\xc3\xbcpiliseks promiskuiteedi n\xc3\xa4iteks peetakse \xc3\xbche\xc3\xb6\xc3\xb6suhteid.\n_START_SECTION_\nOletatav promiskuiteet \xc3\xbcrg\xc3\xbchiskonnas\n_START_PARAGRAPH_\nKuni 19. sajandini oli etnoloogias, sotsioloogias, kultuuriantropoloogias jt humanitaar- ja sotsiaalteadustes laialdaselt omaks v\xc3\xb5etud seisukoht, mille kohaselt \xc3\xbcrg\xc3\xbchiskonnas, enne abielu ja perekonna tekkimist, valitses promiskuiteet ehk seksuaalne k\xc3\xb5iklubatavus. Arvati, et vastassugupooltest koosnev kogukond oli omavahel grupiabielus ning alles hiljem arenesid v\xc3\xa4lja teistsugused abielut\xc3\xbc\xc3\xbcbid (pol\xc3\xbcgaamia, pol\xc3\xbcandria ja monogaamia)._NEWLINE_Sellise seisukoha kujunemise p\xc3\xb5hjusi oli mitmeid. Enamik kultuuriantropoloogilisi uuringuid nn loodusrahvaste kohta tehti 19. sajandil "kabinetiteadlaste" poolt, kes ise polnud kunagi kohapeal k\xc3\xa4inud ning tuginesid \xc3\xbcksnes reisijate, misjon\xc3\xa4ride jt \xc3\xbclest\xc3\xa4hendustele. \xc3\x9crg\xc3\xbchiskonna v\xc3\xb5i inimkonna algse oleku rekonstrueerimisel l\xc3\xa4htuti progressi-ideest, mille kohaselt on k\xc3\xb5igile kultuuridele omased t\xc3\xa4iustumise ja komplitseeritumaks muutumise astmed. Tundus loogiline oletada, et kunagi, enne perekonnat\xc3\xbc\xc3\xbcpide v\xc3\xa4ljakujunemist neid lihtsalt ei olnudki ning \xc3\xbcrg\xc3\xbchiskonnas olid seksuaalsuhted ilma igasuguste piiride ja tabudeta. Seda seisukohta esindab muuhulgas ka Friedrich Engelsi teos "Perekonna, eraomanduse ja riigi tekkimine", mis koos Karl Marxi teostega v\xc3\xb5eti kommunistliku ideoloogia teenistusse._NEWLINE_On juhitud t\xc3\xa4helepanu ka sellele, et 19. sajandi viktoriaanliku moraali tingimustes v\xc3\xb5isid selliseid fantaasiaid tingida ka s\xc3\xbcgavalt ps\xc3\xbchholoogilised p\xc3\xb5hjused._NEWLINE_Kaasaegne kultuuriantropoloogia ei ole kinnitanud t\xc3\xa4ieliku promiskuiteedi olemasolu \xc3\xbcheski teadaolevas \xc3\xbchiskonnas ega kultuuris.\n_START_SECTION_\nPraktikas\n_START_PARAGRAPH_\nPromiskuiteeti on praktiseeritud 60. aastatel hipide kommuunides ja muudes alternatiivsetes subkultuurides, traditsioonilise monogaamia kadumisel alates 1960ndatest aastatest on see saanud L\xc3\xa4\xc3\xa4nes \xc3\xbcldlevinuks.'